Goue handdruk vir UK-visekanselierProf. Mamokgethi Phakeng. (Foto: Universiteit van Kaapstad.) Die Universiteit van Kaapstad se visekanselier, Mamokgethi Phakeng, sal op 3 Maart amptelik uit haar rol tree en stap met ŉ yslike pakket van R12,5 miljoen weg. Dít nog voor die afhandeling van ŉ ondersoek na bewerings dat Phakeng en haar raadsvoorsitter, Babalwa Nhonyama, direkteure van die universiteit en die senaat mislei het oor die werklike rede waarom prof. Lis Lange, viserektor van onderrig en leer, in Mei verlede jaar met onmiddellike inwerkingtreding bedank het. Oudregter Lex Mpati is in November verlede jaar aangestel om die ondersoek te lei. Benewens dít hang daar al jare lank ŉ wolk van onstabiele en onstuimige bestuur oor die universiteit en Phakeng. In 2019 is daar ŉ verslag deur die UK se voormalige ombudsman, Zetu Makamandela-Mguqulwa, by die universiteitsraad ingedien waarin aangevoer word dat verskeie mense beweer dat hulle deur Phakeng geboelie, ondermyn, berispe, stilgemaak en onbillik behandel is. Daily Maverick berig dat Phakeng op die goue handdruk met die universiteitsraad ooreengekom het om skorsing vry te spring. Haar professorskap by die onderwysdepartement sal op 28 Februarie beëindig word. Ingevolge die vrygewige pakket sal Phakeng ŉ 12-maande-uitbetaling van haar jaarlikse salaris van R4 184 616 ontvang, bykomend tot ŉ uitbetaling van R8 369 232. Haar afhanklikes sal ook lewenslange afslag op hul studiekursusse by die universiteit geniet, asook lewenslange mediesefondsdekking. Volgens Daily Maverick sal Phakeng met die ondertekening van die ooreenkoms haar reg verbeur om regstappe van enige aard teen die universiteit in te stel. Dit is nog nie duidelik wie Phakeng se plaasvervanger gaan wees nie. Die DA het Donderdag gesê hy hoop Phakeng se uittrede lei tot stabiliteit by die universiteit, maar dat dit kommerwekkend is dat die universiteitsraad die ooreenkoms met haar aangegaan het voor Mpati se ondersoek afgehandel is. Dit blyk wel dat die ondersoek steeds sal voortgaan, net met ŉ aangepaste omvang. “Ons hoop die ondersoek sal lig werp op waarom die verslag deur die voormalige ombudsman rakende aantygings van ŉ geboeliery oënskynlik nie in aanmerking geneem is nie,” het Chantel King, die DA se woordvoerder oor hoër onderwys, gesê. “Onstabiele bestuur, soos nou al jare lank die geval by die UK is, skep nie ruimtes wat bevorderlik is vir uitnemendheid nie. Die ontwrigtings is nadelig vir studente, personeel en die universiteit se aansien. “Suid-Afrika se instellings vir hoër onderwys is ongelukkig dikwels die enigste hoop wat jongmense op ekonomiese vryheid het. Stabiliteit by een van die land se voorste universiteite is van sleutelbelang.”